Ojos del Salado
Nevado Ojos del Salado ili Ojos del Salado (čit. Ohos...) veliki je stratovulkan u Andima na granici između Argentine i Čilea i najviši aktivni vulkan na svijetu sa 6.893 m. On je i druga najviša planina na zapadnoj i južnoj hemisferi i najviša u Čileu. Smješten je približno 600 km sjeverno od Aconcague, najviše planine na zapadnoj hemisferi (6.962 m). Usljed toga što je u blizini pustinje Atacame ova planina ima suhu klimu. Snijeg se zadržava na vrhu samo tokom zime iako žestoke oluje mogu prekriti okolno područje s nekoliko stopa snijega čak i ljeti. Uprkos općenito suhom vremenu, na istočnoj strani smješteno je trajno kratersko jezero prečnika otprilike 100 m na visini 6.390 m. Ovo je vjerovatno najviše jezero bilo koje vrste na svijetu. Uspon se većinom sastoji od pješačenja osim u posljednjoj sekciji prema vrhu, gdje je potrebno teško penjanje po stijenama, koje može zahtijevati i upotrebu užadi. Prvi osvajači ovog vrha bili su Jan Alfred Szczepański i Justyn Wojsznis, članovi poljske ekspedicije u Andima 1937. Ime Ojos del Salado (doslovno: "oči slaništa", a preciznije "snježni izvor rijeke Salado") potječe od velikih naslaga soli koje se u obliku laguna ili "očiju" pojavljuju u lednicima na ovoj planini.